**Szentendre Város Önkormányzat Képviselő-testületének**

**25/2015. (VI.19.) önkormányzati rendelete**

**Szentendre Város Önkormányzata Képviselő-testületének Szervezeti és Működési Szabályzatáról szóló 27/2008. (IX.10.) Önk. sz. rendelet és az azzal összefüggő önkormányzati rendelet módosításáról**

Szentendre Város Önkormányzat Képviselő-testülete

a) Magyarország Alaptörvényének 32. cikk (1) bekezdés a) pontja, valamint Magyarország helyi önkormányzatairól szóló 2011. évi CLXXXIX. tv. 53. § (1) bekezdésében kapott felhatalmazás alapján Szentendre Város Önkormányzatának Szervezeti és Működési Szabályzatáról szóló, többször módosított 27/2008. (IX.10.) Önk sz. rendeletének módosításáról,

b) Magyarország helyi önkormányzatairól szóló 2011. évi CLXXXIX. tv. 35. § (1) bekezdésében kapott felhatalmazás alapján a képviselők, a tanácsnok, a bizottsági elnökök és tagok tiszteletdíjáról, valamint a munkacsoport elnökök és tagok megbízási díjáról szóló 29/2010. (X. 22.) önkormányzati rendelet módosításáról

az alábbiakat rendeli el:

**1. §** (1) Szentendre Város Önkormányzat Szervezeti és Működési Szabályzatáról szóló 27/2008. (IX.10.) Önk. sz. rendelet (továbbiakban: R.) 27. § (1) bekezdése helyébe az alábbi rendelkezés lép:

„(1) A képviselő-testület évente legalább egyszer, november vagy december hónapban előre meghirdetett közmeghallgatást tart, amelyen a választópolgárok és a helyben érdekelt szervezetek képviselői közérdekű kérdést és javaslatot tehetnek.”

**2. § A R. 31/A. § (1a) bekezdés helyébe az alábbi rendelkezés lép:**

„(1a) A Képviselő-testület Sporttanácsnokot és Fejlesztési és Közlekedési Tanácsnokot választ. A tanácsnokok nevét a rendelet 3. sz. függeléke, a Sporttanácsnok feladatkörét a rendelet 2/e. sz. melléklete, a Fejlesztési és Közlekedési Tanácsnok feladatkörét a rendelet 2/f. sz. melléklete tartalmazza.”

 **3. §** (1) A R. 50. § -a helyébe az alábbi rendelkezés lép:

„50. § (1) A hivatal elnevezése: Szentendrei Közös Önkormányzati Hivatal

A hivatal jogi személy (az önkormányzati gazdálkodás végrehajtása tekintetében.)

(2) A hivatal egységes, de az önkormányzat feladataihoz igazodó szervezeti tagozódással működik.

(3) A Képviselő-testület a polgármester előterjesztése alapján a jegyző javaslatára meghatározza a hivatal belső szervezeti tagozódását, munkarendjét, ügyfélfogadási rendjét.

(4) A hivatal szervezetének tagozódása: iroda/ kabinet, csoport, önálló referens

Polgármester

* polgármesteri kabinet
* főépítészi kabinet

Városfejlesztési Alpolgármester

Általános Alpolgármester

Kulturális Alpolgármester

Jegyző - Jegyzői Kabinet

- Építéshatósági Iroda

- Ügyfélszolgálati Iroda

- Önkormányzati és Szervezési Iroda

- Közigazgatási és Adó Iroda – Hatósági csoport, Közterület-felügyelet, Adócsoport

Aljegyző – Jogi Iroda

Gazdasági vezető

- Közgazdasági Iroda

- Vagyongazdálkodási Iroda

- Informatika

Városi Főmérnök

* Városfejlesztési Iroda

(5) A Hivatalban a közszolgálati tisztviselőkről szóló 2011. évi CXCIX. törvény 236. § (4) bekezdés c) pontja alapján, főosztályvezető helyettesi szintnek megfelelő kinevezéssel rendelkezik a gazdasági vezető és a városi főmérnök, osztályvezetői szintnek megfelelő vezetői kinevezéssel rendelkeznek az irodavezetők, és a jegyzői kabinet vezető.

(6) A Hivatal működésének szabályait, eljárási rendjét, és működésének szabályait a Hivatal Szervezeti és Működési Szabályzata tartalmazza, amelyet a polgármester átruházott hatáskörben hagy jóvá.

(7) A hivatal munkarendjét, valamint ügyfélfogadási rendjét a rendelet 6. sz. melléklete tartalmazza.”

**4. §** Hatályát veszti a R. 27. § (2) bekezdés első mondata, 34. § (2) bekezdés a) pontja, 51. §-a, 2/c sz. melléklet a Városfejlesztési bizottság feladatkörének 9. pontja, továbbá a R. 7. és 8. sz. melléklete.

**5. §** A R. kiegészül egy új 2/f sz. melléklettel, amely jelen rendelet 1. sz. mellékletét képezi.

**6. §** (1) Szentendre Város Önkormányzat Képviselő-testületének **a képviselők, a tanácsnok, a bizottsági elnökök és tagok tiszteletdíjáról, valamint a munkacsoport elnökök és tagok megbízási díjáról szóló 29/2010. (X. 22.) önkormányzati rendeletének** (továbbiakban: Rendelet) 2. § (4) bekezdése helyébe az alábbi szöveg lép:

„(4) A tanácsnokot havonta az alapdíj 90%-ának megfelelő nagyságú tiszteletdíj, továbbá természetbeni juttatásként havonta 18.000 Ft összegű benzinutalvány illeti meg.”

(2) A Rendelet 5. § (3) bekezdése helyébe a következő rendelkezés lép:

„(3) A Jóléti munkacsoport elnökét és tagjait havonta **bruttó 45.000** **Ft** megbízási díj illeti meg.”

**7. §** (1) Jelen rendelet a kihirdetést követő napon lép hatályba, és az azt követő napon hatályát veszti.

(2) A rendelet kihirdetéséről a jegyző gondoskodik.

Szentendre, 2015. június 18.

**Verseghi-Nagy Miklós dr. Gerendás Gábor**

 polgármester jegyző

**Záradék:**

A rendelet 2015. június 19-én kihirdetésre került.

**dr. Gerendás Gábor**

jegyző

1. **sz. melléklet**

**A Fejlesztési és Közlekedési Tanácsnok feladatai**

1. Az önkormányzat széles körű fejlesztési elképzeléseinek egyeztetése az érintett lakossággal, vállalkozókkal, közreműködőkkel.
2. A fejlesztések, beruházások megvalósulása során történő lakossági kapcsolattartás és a lakossági észrevételek közvetlen továbbcsatornázása a kivitelező szervezetek felé.
3. A beruházások szakmai egyeztetésein való részvétel, lebonyolításukban való közreműködés.
4. A beruházások, fejlesztések kapcsán szükséges információáramlás megkönnyítése, az információk gyűjtése és megosztása a kommunikációs szervezetekkel.
5. Európai uniós és saját forrásból megvalósítandó fejlesztések előkészítésével és megvalósításával kapcsolatos vonatkozó tanácsadás, javaslat a beruházások társadalmasításával kapcsolatban.
6. Véleményezi a város közlekedési koncepcióját.
7. Véleményezi a területfejlesztési és területrendezési koncepciókat, programokat, terveket.
8. A városban lévő építési és felújítási munkákkal kapcsolatos ideiglenes közlekedési rendet véleményezi.
9. Javaslatokat fogalmaz meg a helyi közlekedési, illetve közlekedést érintő döntések előkészítése tárgyában.
10. A forgalmi változtatások előzetes bemutatása és elfogadtatása az érintettekkel, a forgalmi változtatásokra történő javaslattétel.
11. A kerékpáros közlekedést és kerékpáros turizmust szolgáló fejlesztési programok szervezésében való részvétel, ezen programok egyeztetése a tervezők, az igénylők, a lakosság, az állami szervezetek és az egyéb szereplők között.
12. A kerékpáros infrastruktúra folyamatos figyelemmel kísérése és javaslattétel fejlesztésére, fenntartási munkáinak megszervezésére.